
FORORD


Der er steder i organisationer, hvor sandheden bliver sagt – og steder, hvor den bliver båret rundt uden at blive udtalt. Den ligger i pauserne, i blikkene, i de halve sætninger efter mødet. Den findes i det, der siges med stor omhu, og i det, der aldrig bliver sagt direkte. Over tid lærer man, hvad der kan siges, hvornår det kan siges – og til hvem.


Denne bog begyndte som en undren over netop dét: ikke over de åbenlyse løgne, men over de nødvendige forskydninger af sandhed, som gør det muligt at fungere i organisationer. Hvorfor bliver visse ting fortalt på en måde, der glatter mere ud end den oplyser? Hvorfor oplever mange ledere oprigtigt, at de får sandheden – samtidig med at så meget forbliver usagt? Og hvorfor er det ofte lederen selv, der længst holder fast i fortællinger, der ikke længere helt kan bære?


Som forsker begyndte jeg dette arbejde med en relativt enkel ambition: at finde forskning om løgne rettet mod lederen. Ikke løgn i almindelighed, men netop den særlige situation, hvor sandhed filtreres, tilpasses eller fordrejes i opadgående kommunikation i organisationer. Det viste sig hurtigt, at denne forskning er meget fragmenteret. Der er skrevet meget om etik, om tillid og om ledelse, men usystematisk om det fænomen, som de fleste praktiserende ledere og medarbejdere intuitivt genkender: at sandheden sjældent bevæger sig uforandret op gennem hierarkiet. Jeg forsøgte derfor at orientere mig mod den mere generelle forskning i løgn, men her opstod et nyt problem. Løgn er et af de vanskeligste fænomener at undersøge videnskabeligt, netop fordi det ikke lader sig observere direkte, og fordi mennesker sjældent indrømmer, at de lyver.


Den mest metodisk holdbare forskning, jeg fandt, var såkaldte sender– receiver games. Det er kontrollerede, kliniske eksperimenter, hvor én deltager (senderen) har information, som kan deles sandfærdigt eller fordrejet med en anden deltager (modtageren), ofte under økonomiske incitamenter. Disse forsøg giver værdifuld indsigt i, hvordan mennesker strategisk kan vælge at lyve eller tale sandt under bestemte betingelser. Resultaterne viser blandt andet, at mænd i gennemsnit lyver en anelse oftere end kvinder, og at yngre mennesker lyver en anelse oftere end ældre. Men forskellene er meget små, og vigtigst af alt: disse eksperimenter foregår i kunstige situationer, løsrevet fra organisatoriske relationer, magt, historie og følelser. Jeg synes derfor ikke at de kan bruges som fundament for en bog om løgn i virkelige organisationer.


Da jeg stod uden et solidt empirisk forskningsgrundlag, valgte jeg en anden vej. Som fænomenologisk forsker begyndte jeg at spørge bredt i mit eget netværk: venner, bekendte, ledere, medarbejdere og mellemledere. Ikke om de selv løj, men om deres oplevelse af, hvorvidt folk lyver for lederen. Svaret var overvejende ja. Ikke dramatisk, ikke konstant, men som noget genkendeligt, næsten selvfølgeligt. Det er dette erfaringsbaserede grundlag, kombineret med normative teorier og et stort antal eksempler – nogle oplevede, andre opdigtede, men alle realistiske – som denne bog bygger på. Når forskningen ikke kan give os sikre svar, må vi tage praksis alvorligt. Ikke for at konkludere for hurtigt, men for at stille de spørgsmål, som forskningen endnu ikke har stillet.


„Alle lyver for lederen – om sandhedens skrøbelighed“ handler ikke om ond vilje eller bevidst bedrag. Den handler om mennesker i positioner, om loyalitet, ansvar og selvbeskyttelse. Om hvordan sandhed sjældent forsvinder, men langsomt ændrer form. Om hvordan løgn ofte opleves som nødvendighed, som professionalisme – eller som omsorg.


Min faglige baggrund spænder fra pædagogik og pædagogisk psykologi til en ph.d. i livslang læring med fokus på tværprofessionelt og tværsektorielt samarbejde. Jeg har forsket, undervist og arbejdet med ledelse og organisationsudvikling i mere end et årti – på universiteter, i praksisfelter og i organisationer, hvor idealer, styringslogikker og menneskelige hensyn konstant krydser hinanden. Som underviser, konsulent, vejleder og forsker har jeg igen og igen mødt det samme mønster: Sandheden er sjældent fraværende – den er skrøbelig.


Mit blik på ledelse og organisation er også præget af, at jeg er færing bosat i Danmark. At leve og arbejde mellem to samfund, to størrelser og to måder at organisere relationer på har skærpet min opmærksomhed på det usagte, på loyalitetens grænser og på forskellen mellem formel sandhed og levet sandhed. Denne spænding har været en væsentlig kilde til bogens spørgsmål og analyser.


Mit arbejde bevæger sig konsekvent i spændingsfeltet mellem teori og praksis – ikke som to adskilte verdener, men som gensidigt afhængige bevægelser. Jeg har altid arbejdet tæt på praksis med en insisteren på, at det er her, de mest frugtbare spørgsmål til teorien opstår, og at teori først får betydning, når den kan vende tilbage og kaste nyt lys over praksis. I denne bog er det samspil ikke et metodisk greb, men en grundlæggende holdning: Erfaringer fra organisationer inspirerer analysen, og de teoretiske perspektiver er valgt, fordi de kan åbne for nye måder at forstå det levede arbejdsliv på. Bogen er således skrevet i en bevægelse frem og tilbage mellem det, der sker, og det, vi tror, vi ved – med ambitionen om, at praksis ikke blot illustrerer teori, men udfordrer den, og at teori ikke forklarer praksis væk, men gør den mere talbar.


Om sommeren arbejder jeg som guide på byvandringer i København med fortællinger om H.C. Andersen, Søren Kierkegaard og Hannah Arendt. At gå gennem byen med disse stemmer – mellem eventyr, eksistens og politisk tænkning – har givet mig et særligt blik for, hvordan sandhed altid er situeret, fortalt og modtaget i konkrete rum og relationer. Andersen lærte os noget om det usagte og det forkert anerkendte. Kierkegaard om selvbedraget/fortvilelsen. Arendt om sandhedens skrøbelighed i det offentlige rum. Disse vandringer har været lige så formative for denne bog som mine akademiske tekster.


Bogtitlen peger bevidst både udad og indad. Den kan læses som en anklage, men er tænkt som en invitation. For hvis alle lyver for lederen, må vi også spørge, hvad lederrollen gør ved mennesker – og hvordan organisationer former de fortællinger, der bliver mulige at sige højt. Bogen kredser derfor lige så meget om strukturer, positioner og kulturer som om individuelle valg.


Denne bog er ikke blevet til i ensomhed. Den skylder meget til fællesskaber og samtaler. En særlig tak til No!se-forskerne, Kristianna Hammer, Fríðbjørg Hammer, Heini Joensen, kollegaer på Norlys for praksisnære erfaringer og modspil. Og ja – også tak til ChatGPT for sparring, modspørgsmål og sproglig medtænkning i skriveprocessen.










KAPITEL 1 – LEDEREN OG DET USYNLIGE ARBEJDE


Der var engang – eller måske snarere: der var engang igen – en organisation, som var kendt for sin orden, sine planer og sine mange ord om fremtid. Den havde strategier i mapper, værdier på væggene og møder i kalenderen, der gentog sig med en sådan regelmæssighed, at ingen længere stillede spørgsmål ved dem. Alt var i bevægelse, men intet syntes for alvor at flytte sig.


Organisationen blev ledet af en leder, som var respekteret. Ikke nødvendigvis elsket, men respekteret. Lederen var ikke tyrannisk, ikke ond, ikke uvidende. Tværtimod blev lederen ofte beskrevet som visionær, lyttende og moderne. Lederen var omgivet af dygtige mennesker – konsulenter, mellemledere, specialister og medarbejdere – alle med deres egne rapporter, præsentationer og vurderinger.


Hver morgen begyndte nogenlunde ens. Kalenderen var tæt. Der var statusmøder, opfølgningsmøder, koordinationsmøder. Der blev talt om effektivitet, trivsel, kvalitet og resultater. PowerPoint-slides gled forbi som et stille tog af pæne figurer og velvalgte ord. Alt så rigtigt ud.


Og alligevel var der noget, som ingen rigtig kunne sætte fingeren på.


For når lederen stillede spørgsmål – ærlige spørgsmål – blev svarene ofte en smule glattere, end virkeligheden egentlig var. Ikke direkte forkerte. Bare let afrundede. Små ujævnheder blev slebet væk. Problemer blev omdøbt til udfordringer. Forsinkelser blev forklaret som læringsprocesser. Utilfredshed blev oversat til forandringsparathed.


Ingen løj groft. Ingen opfandt tal. Men mange udelod noget.


Efterhånden begyndte organisationen at arbejde med et særligt projekt. Det blev præsenteret som banebrydende. Det skulle forandre måden, man arbejdede på, skabe sammenhæng, styrke kulturen og øge kvaliteten. Projektet havde et navn, som lød både teknisk og håbefuldt. Ingen kunne helt huske, hvem der havde fundet på det.


Konsulenter blev hentet ind. De talte med sikker stemme og brugte ord, der lød bekendte, men alligevel nye. De forklarede, at projektet var skræddersyet til netop denne organisation. Det var ikke som de andre. Det var mere modent, mere avanceret, mere tidssvarende.


Lederen lyttede. Og nikkede.


Efterhånden blev det tydeligt, at projektet krævede noget særligt af organisationen. Ikke alle kunne se det. Kun de, der forstod helheden. Kun de, der havde det rette overblik. Hvis man ikke kunne se effekten, var det ikke projektet, der fejlede – det var ens forståelse.


Det blev sagt venligt. Med et smil.


Mellemlederne begyndte at gentage formuleringerne. De ansatte begyndte at bruge sproget. Ikke fordi de nødvendigvis forstod det, men fordi det var klogt. Det var nemmere at tale med end imod. Og det var trods alt ikke usandt. Det var bare ikke hele sandheden.

